34.

Az európai adatvédelmi biztos hangsúlyozza, hogy az ágazatnak, a tagállamoknak, valamint – az e-egészségügy területén indított kezdeményezések végrehajtásakor – a Bizottságnak is megfelelően figyelembe kell venniük az adatvédelmi követelményeket. Különösen: — hangsúlyozza, hogy az e-egészségügyi és jólléti ikt-kkal összefüggésben feldolgozott személyes adatok között gyakran egészségügyi adatok is előfordulnak, amelyekre magasabb szintű adatvédelmi előírások vonatkoznak, és kiemeli az ezen a területen az adatkezelők és -feldolgozók részére már kiadott iránymutatást, — megjegyzi, hogy a közlemény nem említi a 95/46/EK irányelvben és a 2002/58/EK irányelvben megállapított jelenlegi adatvédelmi jogi keretet, amely magában foglalja a jelenleg alkalmazandó vonatkozó adatvédelmi elveket, és emlékezteti a Bizottságot arra, hogy ezeket a szabályokat – egészen az átdolgozott adatvédelmi rendelet hatálybalépéséig – minden rövid és középtávú fellépés esetében tiszteletben kell tartani, — megjegyzi, hogy az érintettnek az e-egészségüggyel kapcsolatos hozzáférési és tájékoztatási jogát a közlemény nem szabályozza világosan. Ennélfogva arra ösztönzi a Bizottságot, hogy hívja fel az e-egészségügy terén működő adatkezelők figyelmét arra, hogy egyértelmű tájékoztatást kell nyújtani az egyéneknek személyes adataik e-egészségügyi alkalmazásokban történő feldolgozásáról, — megjegyzi, hogy a közlemény – a vonatkozó dokumentumokra való konkrét hivatkozásokkal – nem hangsúlyozza, hogy rendelkezésre áll a jelenlegi jogi keret hatálya alá tartozó e-egészségügyi adatfeldolgozási műveletekkel kapcsolatos iránymutatás, és azt ajánlja, hogy a Bizottság egy ilyen iránymutatás előkészítése során egyeztessen a 29. cikk alapján létrehozott munkacsoporttal, amelyben az uniós nemzeti adatvédelmi hatóságok is képviseltetik magukat, valamint az európai adatvédelmi biztossal, — ajánlja, hogy mielőtt a Bizottság elfogadja az m-egészségügyre, valamint az egészségügyi és jólléti mobil alkalmazásokra vonatkozó uniós jogi keretről szóló zöld könyvet, egyeztessen az európai adatvédelmi biztossal, — megjegyzi, hogy a közlemény nem hangsúlyozza, hogy a nem anonim egészségügyi adatok felhasználásával történő adatbányászat csak igen korlátozott körülmények esetén és csak azzal a feltétellel fogadható el, ha az adatvédelmi szabályokat teljes mértékben figyelembe veszik, továbbá arra ösztönzi a Bizottságot, hogy hívja fel az adatkezelők figyelmét erre a tényre, — kiemeli, hogy a profilalkotás csak nagyon korlátozott körülmények között és csak azzal a feltétellel végezhető, ha szigorú adatvédelmi előírásokat (pl. az adatvédelmi rendeletre irányuló javaslat 20. cikkében rögzített előírásokat) kell betartani, és arra ösztönzi a Bizottságot, hogy emlékeztesse az adatkezelőket erre a fontos kötelezettségre, — emlékezteti a Bizottságot, hogy a szélesebb körű hasznosítás előmozdítása, valamint a felhasználói képességek és ismeretek támogatása terén végzendő jövőbeni munkáknak minden esetben az adatvédelmi elvek kellő betartásával kell történniük, — ajánlja, hogy a Bizottság – mielőtt további intézkedéseket hoz – folytasson le adatvédelmi hatásvizsgálatot a közös európai e-egészségügyi interoperabilitási keret kifejlesztésével összefüggésben, — sürgeti a Bizottságot, hogy az egészségügyi nyilvántartások átjárhatóságának vizsgálata során mérlegelje az uniós szintű jogalkotási kezdeményezések lehetőségét, mivel úgy véli, hogy a szóban forgó átjárhatóság terén előnyös lenne egy erős, konkrét adatvédelmi garanciákat is tartalmazó jogalap létrehozása.